Vahvistetun luettelon julkaiseminen televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY, sellaisena kuin se on muutettuna Euroopan parlamentin ja neuvoston direktiivillä 97/36/EY, 3 a artiklan 2 kohdan mukaisesti



Virallinen lehti nro C 208 , 26/07/2001 s. 0025 - 0043



Vahvistetun luettelon(1) julkaiseminen televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY(2), sellaisena kuin se on muutettuna Euroopan parlamentin ja neuvoston direktiivillä 97/36/EY(3), 3 a artiklan 2 kohdan mukaisesti (2001/C 208/05) Direktiivin 3 a artiklan 2 kohdan mukaisesti komissio julkaisee vähintään kerran vuodessa vahvistetun luettelon jäsenvaltioiden toteuttamista toimenpiteistä. Tähän mennessä on julkaistu seuraavien jäsenvaltioiden toteuttamat toimenpiteet: Tanska (EYVL C 14, 19.1.1999, s. 6), Italia (EYVL C 277, 30.9.1999, s. 3, oikaistu tällä julkaisulla), Saksa (EYVL C 277, 29.9.2000, s. 4) ja Yhdistynyt Kuningaskunta (EYVL C 328, 18.11.2000, s. 2). TANSKA(4) >TAULUKON PAIKKA> Televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY(5), sellaisena kuin se on muutettuna Euroopan parlamentin ja neuvoston direktiivillä 97/36/EY(6), 3 a artiklan 2 kohdan mukainen julkaiseminen (1999/C 14/05) Tanskan kuningaskunta on ilmoittanut komissiolle asetuksen 3 a artiklan 2 kohdassa säädetyn menettelyn mukaisesti toimenpiteistä, joista säädetään jäljempänä toistetussa ministeriön asetuksessa. Asetus erityistä yhteiskunnallista merkitystä omaavien tapahtumien televisiointioikeuksien käytöstä Radio- ja televisiotoimintaa koskevan lain (19 päivänä helmikuuta 1998 vahvistettu laki N:o 138) 75 artiklan 1 kohdan ja 76 artiklan 2 kohdan mukaisesti säädetään seuraavaa: Soveltamisala 1 artikla 1. Tämä asetus koskee niiden yksinoikeuksien käyttöä, joita televisioyhtiöillä on erityistä yhteiskunnallista merkitystä omaavien tapahtumien televisiointiin. 2. Yksinoikeuksia tällaisten tapahtumien televisiointiin ei saa käyttää siten, että estetään huomattavaa osaa väestöstä seuraamasta näitä tapahtumia suorana tai nauhoitettuna lähetyksenä maksuttoman television kautta. Erityistä yhteiskunnallista merkitystä omaavat tapahtumat 2 artikla Erityistä yhteiskunnallista merkitystä omaavalla tapahtumalla tarkoitetaan tässä asetuksessa sellaista urheilutapahtumaa, joka täyttää vähintään kaksi seuraavista ehdoista: 1) Se kiinnostaa myös sellaisia henkilöitä, jotka eivät tavallisesti seuraa kyseistä urheilulajia televisiosta. 2) Kyse on sellaisesta urheilulajista, jolla on perinteisesti keskeinen sija Tanskan urheilukulttuurissa. 3) Sen katsojamäärät ovat yleensä suuria. 3 artikla 1. Seuraavilla tapahtumilla katsotaan olevan erityistä yhteiskunnallista merkitystä: 1) kesä- ja talviolympialaiset kokonaisuudessaan 2) jalkapallon (miesten) MM- ja EM-kisat: kaikki Tanskan ottelut sekä välierä- ja loppuottelut 3) käsipallon MM- ja EM-kisat (miehet ja naiset): kaikki Tanskan ottelut sekä välierä- ja loppuottelut 4) jalkapalloilun Tanskan MM- ja EM-karsintaottelut (miehet) 5) käsipalloilun Tanskan MM- ja EM-karsintaottelut (naiset) 2. Yksinoikeuksien käyttöä koskevia määräyksiä sovelletaan tapahtumien osittaiseen televisiointiin tai niiden televisiointiin kokonaisuudessaan. Televisiointioikeuksien käyttö 4 artikla Merkittävän osan väestöstä katsotaan olevan estynyt seuraamasta tapahtumaa maksuttoman television kautta, jollei 1) tapahtumaa lähetetä sellaisella kanavalla tai sellaisilla kanavilla, jotka vähintään 90 prosenttia väestöstä voi vastaanottaa ilman ylimääräisiä kustannuksia, joita aiheutuu teknisten laitteiden hankinnasta, esimerkiksi satelliittivastaanottimien hankinnasta tai yhteisantennijärjestelmään liittymisestä, ja jollei 2) lähetyksen vastaanotto maksa katsojalle enemmän kuin 25 Tanskan kruunua kuukaudessa, lukuun ottamatta televisiolupamaksuja ja yhteisantennijärjestelmän perusmaksuja. 5 artikla 1. Sellaiset televisioyhtiöt, jotka eivät pysty täyttämään 1 artiklan 2 kohdan vaatimusta (4 artiklan mukaan tulkittuna) ja jotka ovat saaneet yksinoikeuksia 3 artiklan 1 kohdassa lueteltujen yhteiskunnallisesti erittäin merkittävien tapahtumien televisiointiin, voivat käyttää näitä yksinoikeuksia ainoastaan silloin, jos ne voivat muiden televisioyhtiöiden kanssa tehtyjen sopimusten avulla tai muulla tavoin varmistaa, että merkittävää osaa väestöstä ei estetä seuraamasta kyseistä tapahtumaa suorana tai nauhoitettuna lähetyksenä maksuttoman television kautta. 2. Tämän artiklan 1 kohdan määräyksiä ei sovelleta niissä tapauksissa, kun televisioyhtiö voi osoittaa, että yksikään 1 artiklan 2 kohdan vaatimuksen täyttävä televisioyhtiö tai televisioyhtiöiden ryhmä ei halua tehdä kohtuullisin markkinaehdoin sopimusta kyseisen tapahtuman esittämisestä. 3. Televisioyhtiöiden, joille on 1 kohdan mukaisesti tarjottu 3 artiklan 1 kohdassa luetellun yhteiskunnallisesti erityisen merkittävän tapahtuman lähetyssopimusta, on kirjallisesti ilmoitettava olevansa kiinnostuneita sopimuksen tekemisestä 14 päivän kuluessa kirjallisen tarjouksen vastaanottamisesta; tämän kirjallisen tarjouksen on hintapyynnön lisäksi sisällettävä konkreettisia tietoja tapahtumasta, esimerkiksi tieto siitä, missä ja milloin tapahtuma järjestetään. 6 artikla 1. Edellä 3 artiklan 1 kohdassa luetellut yhteiskunnallisesti erityisen merkittävät tapahtumat on pääsääntöisesti lähetettävä suorina lähetyksinä. Ne voidaan kuitenkin lähettää nauhoituksina, jos lähetyksen siirtäminen myöhäisempään ajankohtaan johtuu objektiivisista tekijöistä, esimerkiksi siitä, että 1) tapahtuma järjestetään Tanskan aikaa yöllä (klo 24-06) 2) tapahtuma koostuu useista samanaikaisista tapahtumista, kuten olympialaiset 3) suora lähetys edellyttäisi muiden yhteiskunnallisesti erityisen merkittävien tapahtumien lähetyksen siirtämistä. 2. Yhteiskunnallisesti erityisen merkittävä tapahtuma on lähetettävä nauhoituksena pääsääntöisesti vuorokauden kuluessa tapahtuma-ajankohdasta. 3. Tämän artiklan 1 ja 2 kohdan määräyksiä ei sovelleta, jos tapahtuma televisioidaan 5 artiklan 2 kohdan mukaisesti. Muut määräykset 7 artikla Jos 3 artiklan 1 kohdassa luetellun tärkeän tapahtuman televisiointioikeuksien hinnasta on erimielisyyttä myytäessä tai siirrettäessä muuten näitä oikeuksia, voi toinen osapuolista, tuomioistuin tai hallintoviranomainen pyytää kilpailuneuvostoa antamaan kilpailuoikeuden mukaisen lausunnon hinnanmäärityksestä kilpailluilla markkinoilla vallitsevien olosuhteiden mukaan. 8 artikla Ennen tämän asetuksen muuttamista asiasta neuvotellaan niiden tahojen kanssa, joiden etua asia koskee. Näitä ovat erityisesti urheilujärjestöt ja televisioyhtiöt. Rikkominen 9 artikla 1. Tämän asetuksen 1 artiklan 2 kohdan, 5 artiklan 1 kohdan ja 6 artiklan 1 ja 2 kohdan rikkomisesta rangaistaan sakoilla. 2. Yhtiöt ynnä muut (oikeushenkilöt) voidaan saattaa edesvastuuseen rikoslain 5 luvun sääntöjen mukaisesti. 10 artikla 1. Radio- ja televisiotoimintaa koskevan lain 39 artiklan 2 kohdan mukaan toimilupa televisiotoiminnan harjoittamiseen satelliitti- tai kaapelijärjestelmien avulla yhtä paikallista aluetta laajemmilla alueilla voidaan peruuttaa, jos toimiluvanhaltija rikkoo lakia tai lain mukaan annettuja määräyksiä tai toimiluvan myöntämisehtoja, ja tämä rikkominen on vakavaa tai usein toistuvaa. 2. Radio- ja televisiotoimintaa koskevan lain 55 artiklan 3 kohdan mukaan toimilupa paikallisen televisiotoiminnan harjoittamiseen voidaan lakkauttaa väliaikaisesti tai peruuttaa kokonaan, jos toimiluvanhaltija rikkoo lakia tai lain mukaan annettuja määräyksiä tai toimiluvan myöntämisehtoja, ja tämä rikkominen on vakavaa tai usein toistuvaa. Voimaantulo 11 artikla Tämä asetus tulee voimaan 1 päivänä joulukuuta 1998 ja sitä sovelletaan sopimuksiin, jotka on tehty yksinoikeuksien käytöstä 30 päivän heinäkuuta 1997 jälkeen ja jotka koskevat 1 päivän joulukuuta 1998 jälkeen järjestettäviä tapahtumia. Kulttuuriministeriö, 19 päivänä marraskuuta 1998 Elsebeth GERNER NIELSEN ITALIA(7) OIKAISU julkaisuun 1999/C 277/03 Televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY(8), sellaisena kuin se on muutettuna Euroopan parlamentin ja neuvoston direktiivillä 97/36/EY(9), 3 a artiklan 2 kohtaan perustuva julkaisu - ITALIA (2001/C 208/05) Seuraavassa on katkelmia Italian televiranomaisten 9. maaliskuuta 1999 tekemästä päätöksestä 8/1999, sellaisena kuin se on muutettuna 28. heinäkuuta 1999 tehdyllä päätöksellä 172/1999. Päätös koskee toimenpiteitä, jotka Italia on toteuttanut direktiivin 3 a artiklan 1 kohdan nojalla ja jotka se on antanut komissiolle tiedoksi 3 a artiklan 2 kohdassa säädetyn menettelyn mukaisesti. 1 artikla 1. Tämä päätös koskee sellaisten tapahtumien televisiointia, joilla katsotaan olevan erityistä yhteiskunnallista merkitystä. 2. "Yhteiskunnallisesti erityisen merkittävällä tapahtumalla" tarkoitetaan urheilu- tai muita tapahtumia, jotka täyttävät vähintään kaksi seuraavaa kriteeriä: a) tapahtuma ja sen lopputulos herättävät Italiassa erityistä ja laajaa kiinnostusta; niistä ovat kiinnostuneita myös henkilöt, jotka tavallisesti eivät seuraa tämäntyyppisiä tapahtumia televisiosta; b) tapahtuma on laajalti tunnustettu, sillä on kulttuurillista merkitystä ja se vahvistaa italialaisten kulttuuri-identiteettiä; c) tapahtumaan osallistuu kansallinen joukkue, joka edustaa tiettyä urheilulajia merkittävissä kansainvälisissä kilpailuissa; d) tapahtuma on perinteisesti esitetty maksuttoman television kautta ja sillä on ollut Italiassa huomattavat katsojaluvut. 2 artikla 1. Televiranomaiset ovat laatineet seuraavan luettelon tapahtumista, joilla katsotaan olevan erityistä yhteiskunnallista merkitystä ja joita Italian lainkäyttövaltaan kuuluvat lähetystoiminnan harjoittajat eivät saa lähettää yksinoikeudella tai koodatussa muodossa, jotta merkittävä osa (yli 90 prosenttia) Italian yleisöstä voi seurata näitä lähetyksiä maksuttoman television kautta ilman teknisten lisälaitteiden hankinnasta aiheutuvia ylimääräisiä kustannuksia: a) kesä- ja talviolympialaiset; b) jalkapallon maailmanmestaruuskilpailujen loppuottelu ja kaikki Italian maajoukkueen ottelut; c) jalkapallon Euroopan mestaruuskilpailujen loppuottelu ja kaikki Italian maajoukkueen ottelut; d) Italian jalkapallomaajoukkueen koti- ja vierasottelut virallisissa jalkapalloturnauksissa; e) UEFA:n Mestarien Liigan ja UEFA-Cupin loppu- ja välieräottelut, jos italialainen joukkue pelaa niissä; f) Italian ympäriajo (Giro d'Italia) -pyöräilykilpailu; g) Formula 1:n Italian Grand Prix -ajot; h) San Remon musiikkifestivaalit. 2. Edellä 1 kohdan b ja c alakohdassa mainitut tapahtumat on lähetettävä kokonaan suorana lähetyksenä. Muiden tapahtumien osalta lähetystoiminnan harjoittajat voivat vapaasti päättää, millä tavoin tapahtumat lähetetään koodaamattomassa muodossa. SAKSA(10) >TAULUKON PAIKKA> Televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY(11), sellaisena kuin se on muutettuna Euroopan parlamentin ja neuvoston direktiivillä 97/36/EY(12), 3 a artiklan 2 kohdan mukaisesti julkaistavat toimenpiteet (2000/C 277/04) Seuraavat katkelmat ovat peräisin Saksan osavaltioiden välillä tehdyn yleisradiotoimintaa koskevan neljännen sopimuksen(13) 5 a artiklasta ja koskevat toimenpiteitä, jotka Saksan liittotasavalta on toteuttanut direktiivin 3 a artiklan 1 kohdan nojalla ja jotka se on antanut komissiolle tiedoksi 3 a artiklan 2 kohdassa säädetyn menettelyn mukaisesti:. 5 a artikla Merkittävien tapahtumien televisiointi 1. Saksan liittotasavallassa voidaan yhteiskunnallisesti merkittäviä tapahtumia (jäljempänä "merkittävä tapahtuma") lähettää maksutelevision kautta koodatussa muodossa vain siinä tapauksessa, että lähetystoiminnan harjoittaja tai kolmas osapuoli huolehtii siitä, että tapahtuma televisioidaan asianmukaisesti maksuttoman ja yleisesti saatavilla olevan kanavan välityksellä samaan aikaan tai, jos tämä ei ole eri tapahtumien päällekkäisyyden vuoksi mahdollista, hiukan myöhemmin nauhoitettuna. Jos osapuolet eivät pääse sopimukseen asianmukaisista järjestelyistä, niiden on suostuttava Saksan siviilioikeuden 1025 jaksossa ja sitä seuraavissa jaksoissa tarkoitettuun välimiesmenettelyyn hyvissä ajoin ennen tapahtuman järjestämistä. Jos osapuolet eivät pääse sopimukseen välimiesmenettelystä syistä, jotka lähetystoiminnan harjoittajan tai kolmannen osapuolen on perusteltava, 1 kohdassa tarkoitettua lähetystä ei katsota televisioidun asianmukaisesti. Yleisesti saatavilla olevina pidetään ainoastaan kanavia, joita voi katsella vähintään kaksi kolmannesta kaikista talouksista. 2. Näiden säännösten soveltamista varten merkittävinä tapahtumina pidetään seuraavia: 1. kesä- ja talviolympialaiset 2. kaikki jalkapallon Euroopan- ja maailmanmestaruuskilpailujen ottelut, joihin Saksan maajoukkue osallistuu, sekä näiden kilpailujen avaus-, välierä- ja loppuottelut riippumatta siitä, osallistuuko Saksan joukkue niihin; 3. Saksan jalkapalloliiton järjestämän kansallisen cup-kilpailun välierä- ja loppuottelut; 4. Saksan jalkapallomaajoukkueen koti- ja vierasottelut; 5. Euroopan jalkapalloseurojen eri mestaruuskilpailujen (Mestarien liiga, UEFA-cup) loppuottelut, joihin osallistuu jokin saksalainen seura. Kun jokin merkittävä tapahtuma muodostuu useammasta kuin yhdestä erillisestä tapahtumasta, kutakin niistä pidetään merkittävänä tapahtumana. Näihin säännöksiin voidaan lisätä tapahtumia tai jättää niitä pois ainoastaan kaikkien Saksan osavaltioiden yhteisellä sopimuksella. YHDISTYNYT KUNINGASKUNTA(14) >TAULUKON PAIKKA> Tiedonanto televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY(15), sellaisena kuin se on muutettuna Euroopan parlamentin ja neuvoston direktiivillä 97/36/EY(16), 3 a artiklan 2 kohdan mukaisista toimenpiteistä - YHDISTYNYT KUNINGASKUNTA (2000/C 328/02) YHDISTYNYT KUNINGASKUNTA on toteuttanut seuraavat toimenpiteet mainitun direktiivin 3 a artiklan 1 kohdan nojalla ja ilmoittanut niistä komissiolle direktiivin 3 a artiklan 2 kohdassa säädettyä menettelyä noudattaen: [Otteita vuonna 1996 säädetyn televisio- ja radiotoimintalain 55 luvun IV osasta] TELEVISIO- JA RADIOTOIMINTALAKI 1996 (THE BROADCASTING ACT 1996) 55 luku IV OSA KANSALLISESTI MERKITTÄVÄT URHEILUTAPAHTUMAT JA MUUT TAPAHTUMAT >TAULUKON PAIKKA> [Otteita vuoden 2000 televisiolähetysasetuksista] LAINSÄÄDÄNTÖ 2000 N:o 54 TELEVISIO- JA RADIOTOIMINTA Vuoden 2000 televisiolähetysasetukset (The Television Broadcasting Regulations 2000) Tehty: 14. tammikuuta 2000 Toimitettu parlamentin käsiteltäväksi: 14. tammikuuta 2000 Voimaantulo: 19. tammikuuta 2000 Televisiotoimintaan liittyvät toimenpiteet on annettu kulttuuri-; viestintä- ja urheiluministerin vastuulle(17) vuonna 1972 säädetyn Euroopan yhteisöjä koskevan lain (European Communities Act 1972(18)) 2 pykälän 2 momentin täytäntöönpanoa varten. Ministerille vuonna 1972 säädetyn Euroopan yhteisöjä koskevan lain 2 pykälän 2 momentissa annettujen valtuuksien ja muiden asiaa koskevien valtuuksiensa nojalla ministeri on antanut seuraavat asetukset: Nimitykset ja voimaantulo 1. 1) Näihin asetuksiin voidaan viitata ilmaisulla "vuoden 2000 televisiolähetysasetukset". 2) Nämä asetukset tulevat voimaan 19 päivänä tammikuuta 2000. [...] Muutokset vuoden 1996 televisio- ja radiotoimintalakiin (Broadcasting Act 1996) 3. Muutetaan vuoden 1996 televisio- ja radiotoimintalain (Broadcasting Act 1996(19) IV osaa (kansallisesti merkittävät urheilutapahtumat ja muut tapahtumat) näiden asetusten liitteen mukaisesti. [...] 14 päivänä tammikuuta 2000 Chris Smith Kulttuuri-, viestintä- ja urheiluministeri LIITE Kolmas asetus MUUTOKSET VUODEN 1996 TELEVISIO- JA RADIOTOIMINTALAKIIN (BROADCASTING ACT 1996): KANSALLISESTI MERKITTÄVÄT URHEILU- JA MUUT TAPAHTUMAT >TAULUKON PAIKKA> [Otteita urheilutapahtumia ja muita luetteloituja tapahtumia koskevista riippumattoman televisiokomission (ITC:n) ohjeista (tarkistettu versio tammikuulta 2000)] URHEILUTAPAHTUMIA JA MUITA LUETTELOITUJA TAPAHTUMIA KOSKEVAT OHJEET Alkusanat 1. Vuoden 1996 Broadcasting Act -laissa (jäljempänä "laki"), sellaisena kuin se on muutettuna vuoden 2000 Television Broadcasting Regulations -asetuksilla (jäljempänä "asetukset"), edellytetään, että ITC laatii aika ajoin tarkistettavat ohjeet, joissa selostetaan tiettyjä seikkoja, jotka koskevat kulttuuri-, viestintä- ja urheiluministerin luetteloimia kansallisesti merkittäviä urheilu- ja muita tapahtumia. Täyttääkseen tämän kyseisen lain 104 pykälässä määritellyn lakisääteisen velvollisuutensa ITC on laatinut ohjeet kuultuaan ensin lähetystoiminnan harjoittajia, urheilujärjestöjä, urheilutapahtumien oikeuksien haltijoita ja muita asiaankuuluvia osapuolia. [...] 2. Lain mukaan televisio-ohjelmapalvelujen toimittajat voivat hankkia yksinoikeudet luetteloitujen tapahtumien tai niiden osien suoraan televisiointiin ja lähettää ainoana toimittajana tällaisia lähetyksiä vain ITC:ltä ennakolta haetulla luvalla (ks. lain IV osa). Laki antaa ITC:lle valtuudet määrätä siltä toimiluvan saanut taho sakkorangaistukseen, jos toimiluvan haltija ei ole noudattanut luetteloitujen tapahtumien suoraan televisiointiin sovellettavia rajoituksia, jos ITC:lle on toimitettu väärää tietoa tai jos sille on jätetty toimittamatta olennaisia tietoja. Kun kyse on BBC:stä tai S4C:stä, komission on raportoitava asiasta ministerille. Toimiessaan valtuuksiensa nojalla ITC:n on otettava huomioon nämä ohjeet. 3. Ministeri laatii lain mukaan luettelon "luetteloiduista tapahtumista". Tämänhetkinen luettelo on liitteessä 1. Ministeri voi milloin tahansa lisätä tapahtumia luetteloon ja poistaa niitä siitä mutta ainoastaan kuultuaan ensin BBC:tä, Welsh Authoritya, ITC:tä ja kyseisen tapahtuman oikeuksien haltijaa. Kesäkuussa 1998 ministeri laajensi luetteloa ottamalla siihen mukaan B-ryhmän tapahtumia, joita käsiteltäisiin eri tavoin kuin A-ryhmän tapahtumia. A-ryhmään kuuluvat tapahtumat, joiden suora televisiointi yhden ainoan palveluntarjoajan välityksellä on kielletty, elleivät tietyt edellytykset täyty. Nämä edellytykset sekä ITC:n tässä yhteydessä tarkastelemat seikat esitetään kohdissa 12-16. B-ryhmän tapahtumien suora televisiointi yhden ainoan palveluntarjoajan välityksellä on kielletty, ellei vaihtoehtoista lähetystä ole riittävällä tavalla järjestetty. Kohdissa 17 ja 18 esitetään ne vaihtoehtoisen lähetyksen minimivaatimukset, joita ITC pitää riittävinä. [...] Yleiset säännökset ja taustaa 6. Luetteloitujen tapahtumien suoran televisioinnin käsittelyä varten laissa jaetaan televisio-ohjelmapalvelut kahteen luokkaan: a) ne televisio-ohjelmapalvelut ja ETA-satelliittipalvelut, jotka tällä hetkellä täyttävät asetetut edellytykset (ensimmäinen luokka), ja b) kaikki muut televisio-ohjelmapalvelut ja ETA-satelliittipalvelut (toinen luokka). Asetetut edellytykset ovat a) palvelu tarjotaan vaatimatta korvausta sen vastaanottamisesta ja b) palvelun voi vastaanottaa vähintään 95 prosenttia Yhdistyneen kuningaskunnan asukkaista. Ensimmäiseen luokkaan kuuluvat televisio-ohjelmapalvelut ja ETA-satelliittipalvelut kootaan ITC:n aika ajoin julkaisemaan luetteloon (ks. liite 2). Edellytykset lisättiin lakiin sitä muuttavilla vuoden 2000 Television Broadcasting Regulations -asetuksilla. Kun lähetystoiminnan harjoittaja tekee sopimuksen luetteloiden tapahtuman suorasta televisioinnista, sopimuksessa on mainittava, että oikeudet tapahtuman televisiointiin koskevat vain yhteen palveluluokkaan kuuluvaa palvelua. Kummankin luokan kohdalla on siis tehtävä erillinen sopimus. Jompaankumpaan palveluluokkaan kuuluva lähetystoiminnan harjoittaja ("ensimmäisen palvelun") ei saa lähettää A-ryhmään kuuluvaa tapahtumaa tai sen osaa yksinoikeudella suorana lähetyksenä ilman komission etukäteen antamaa lupaa, ellei toiseen palveluluokkaan kuuluva lähetystoiminnan harjoittaja ("toisen palvelun" tarjoaja) ole hankkinut oikeutta saman tapahtuman tai sen saman osan suoraan televisiointiin. Toisen palvelun tarjoamisalueen on katettava kokonaan tai lähes kokonaan se alue, jolla ensimmäistä palvelua tarjotaan. Ensimmäisen ja toisen palvelun tarjoajina voivat toimia saman tahon omistuksessa olevat toimiluvanhaltijat, kunhan kumpaakin edellä kuvattua palveluluokkaa kohti on erillinen lähetystoiminnan harjoittaja. 7. Rajoitukset koskevat vain sellaisia oikeuksia, jotka on hankittu tai hankitaan joko vuoden 1996 lain 101 pykälän voimaantulon jälkeen (1.10.1996) tai sen jälkeen, kun ministeri aloitti oikeudenomistajien kuulemisen luettelon muuttamisesta (25.11.1997). Sovellettava päivämäärä selviää liitteestä 1. 8. Tapahtuma voidaan luetteloida kansallisen merkityksen perusteella erikseen Englannissa, Skotlannissa, Walesissa tai Pohjois-Irlannissa. Tällä perusteella luetteloon on otettu esimerkiksi Skotlannin FA-cupin loppuottelu. Lain mukaan tällaisia tapahtumia voidaan esittää myös pelkästään sillä Yhdistyneen kuningaskunnan alueella, jolla se todennäköisesti kiinnostaa katsojia eniten. Kun liitteessä 2 viitataan Channel 3:een, sillä tarkoitetaan siten joko yksittäisiä alueellisia Channell 3 -palveluja tai niiden ryhmiä taikka koko Channel 3:a. 9. Lain tarkoituksena on, että mahdollisuus suoraan televisiointiin on käytettävissä. On syytä korostaa, ettei laissa edellytetä eikä taata, että luetteloidut tapahtumat televisioidaan suorina lähetyksinä. Tämä koskee myös Channel 3.n, Channel 4:n ja BBC:n lähetyksiä. Laissa ei myöskään kielletä sitä, että luetteloitu tapahtuma televisioitaisiin suorana lähetyksenä vain yhden tv-palvelun välityksellä (olipa kyse jostakin edellä mainituista tai muusta palvelusta), kunhan ITC toteaa tiettyjen kriteerien täyttyneen (ks. kohdat 12-18). 10. Seuraavassa esitetään ne yksityiskohtaiset ohjeet, jotka ITC on velvoitteensa mukaisesti laatinut. ITC tarkastelee ohjeita jatkuvasti ja voi muuttaa niitä, jos kokemukset antavat siihen aihetta. "Suoran lähetyksen" määritelmä 11. Lain 104 pykälän mukaisesti ITC:n on määriteltävä ne olosuhteet, joissa luetteloitujen tapahtumien yleensä tai jonkin tietyn luetteloidun tapahtuman televisiointia on tai ei ole pidettävä suorana lähetyksenä. Pohdittuaan asiaa ITC päätyi toteamaan, että katsojien edun mukaista on, että he voivat mahdollisimman pitkälle osallistua tapahtumaan silloin kun se tapahtuu. Niinpä useimpien urheilutapahtumien - myös toisilla aikavyöhykkeillä tapahtuvien - suora televisiointi olisi määriteltävä lähetykseksi, joka tapahtuu yhtaikaisesti tapahtuman kanssa. Yhtä ja ainoaa määritelmää ei kuitenkaan voida muotoilla: ovathan tapahtumat eriluonteisia ja -pituisia. Seuraava tulkinta antanee tarvittavan joustonvaran: - Suoraan televisiointiin sovellettavat rajoitukset ovat voimassa kyseisen tapahtuman aikana. - Jos tapahtuma koostuu erillisistä otteluista, rajoitukset ovat voimassa kunkin ottelun aikana. - Jos kyse on useita päiviä kestävästä yksittäisestä tapahtumasta, rajoituksia sovelletaan kunkin päivän osatapahtumaan sen aikana. - Jos tapahtuma koostuu erillisistä osista, jotka ovat ajallisesti päällekkäisiä (esim. olympialaiset tai jalkapalloilun MM-lopputurnaus) ja joita ei sen vuoksi voida kokonaan televisioida samanaikaisesti, rajoitukset koskevat kutakin ottelua tai kilpailua ikään kuin kyse olisi yksittäisestä tapahtumasta. Seikat, jotka otetaan huomioon myönnettäessä tai peruutettaessa lupa televisiointiyksinoikeuteen 12. Lain 104 pykälän 1 momentin b kohdan mukaisesti ITC:n on täsmennettävä, mitä seikkoja se tarkastelee päättäessään, myöntääkö se jollekin jompaankumpaan palveluluokkaan palvelun (ensimmäisen palvelun) tarjoajalle luvan televisioida ainoana palveluntarjoajana jokin tapahtuma (tai sen osa) suorana lähetyksenä tilanteessa, jossa mikään muu toiseen palveluluokkaan kuuluvan palvelun (toisen palvelun) tarjoaja ei ole hankkinut samoja oikeuksia tai jossa toisen palvelun tarjoamisalue ei kata kokonaan tai lähes kokonaan sitä aluetta, jolla ensimmäistä palvelua tarjotaan. 13. Päättäessään luvan myöntämisestä ITC voi pitää riittävänä selvittää, että oikeuksien saatavuus oli yleisesti tiedossa eikä yksikään toiseen palveluluokkaan kuuluva palveluntarjoaja ollut ilmoittanut kiinnostuksestaan oikeudenomistajalla tai tehnyt tarjousta oikeuksista. ITC:n päämääränä on kuitenkin selvittää, että lähetystoiminnan harjoittajilla oli todelliset mahdollisuudet hankkia kyseiset oikeudet tasapuolisilla ja kohtuullisilla ehdoilla. Tätä selvittäessään ITC tarkastelee joitakin tai kaikkia seuraavista kriteereistä: - Oikeuksien hankkimista koskeva kiinnostuksenilmaisupyyntö - olipa kyse julkisesta ilmoituksesta tai suljetusta tarjouksesta - on saatettava avoimesti ja yhtaikaisesti tiedoksi kumpaankin luokkaan kuuluvia palveluja tarjoaville lähetystoiminnan harjoittajille. - Kun neuvottelut aloitetaan, asiaan liittyvässä asiakirja- tai markkinointiaineistossa on esitettävä kaikilta asiankuuluvilta osiltaan neuvotteluissa ja oikeuksien hankkimisessa käytettävät menettelyt sekä kaikki asiaankuuluvat ehdot, myös tiedot saatavilla olevista oikeuksista. - Jos luetteloitua tapahtumaa koskeva oikeudet ovat osa useita oikeuksia käsittävää pakettia, pakettia ei saa tehdä kiinnostavammaksi jompaankumpaan luokkaan kuuluvien palvelujen tarjoajille. Suotavaa olisi, että oikeudet voitaisiin ostaa riippumatta muista oikeuksista, kuten kohokohtia, nauhoitettuja lähetyksiä tai muita tapahtumia koskevista oikeuksista. - Oikeuksien hankintaan liittyvät ehdot tai kulut (esim. tuotantokustannukset) on esitettävä selvästi, eivätkä ne saa suosia toista palveluluokkaa. - Oikeuksista pyydettävän hinnan on oltava kohtuullinen, eikä se saa suosia tai syrjiä toista palveluluokkaa. Kohtuullisena pidettävä hinta riippuu tarjottavista oikeuksista ja oikeuksien arvosta lähetystoiminnan harjoittajille. Hyvinkin erisuuruisia hintoja pidetään todennäköisesti kohtuullisena, mutta hahmottaessaan omaa näkemystään asiasta ITC tarkastelee mm. seuraavia seikkoja: - tapahtumasta tai vastaavasta tapahtumasta aiemmin pyydetty hinta - tapahtuman suoran televisioinnin kellonaika - tapahtuman suoraan televisiointiin liittyvät tulo- tai katsojamäärämahdollisuudet (esim. mainonta- ja sponsorointimahdollisuudet, tilaustulonäkymät) - ajanjakso, jolle oikeuksia tarjotaan - kilpailutilanne markkinoilla. 14. Jotta mahdollisuus oikeuksien hankkimiseen olisi todellinen, lähetystoiminnan harjoittajille on lisäksi annettava kohtuullisesti aikaa niiden hankkimiseen. Kohtuullisena pidettävän ajan pituus vaihtelee tapauksesta toiseen: siihen vaikuttavat mm. neuvottelujen monimutkaisuus sekä tapahtumaa ympäröivän ohjelman tuotanto ja lähetys sekä se, kuinka pian oikeuksien tarjoamisen jälkeen tapahtuma järjestetään. Ajan on oltava niin pitkä, että kaikilla osapuolilla on realistiset mahdollisuudet neuvotella ja tehdä sopimus. Sitä ei kuitenkaan pidä turhaan pitkittää eikä siten estää tai rajoittaa palveluntarjoajien mahdollisuuksia noudattaa näitä ohjeita. 15. ITC:ltä on haettava lupa myös siinä tapauksessa, ettei palvelun tarjoamisalue kata kokonaan tai lähes kokonaan sitä aluetta, jolla toista palvelua tarjotaan. Lupapäätöstä tehdessään ITC ottaa huomioon katsojien edun eri alueilla sekä eri palveluntarjoajien lähetysten näkyvyysalueet. 16. Lupa myönnetää tavallisesti koko siksi ajaksi, jolle oikeudet hankitaan - tunnustaen, että maksettava hinta kuvastaa mm. oikeuksien kestoaikaa. ITC peruuttaa kuitenkin luvan, mikäli luvan saanut palveluntarjoaja sitä pyytää tai jos lupa on annettu väärien tai harhaanjohtavien tietojen perusteella. Lisäksi ITC voi harkita luvan peruuttamista, jos käy ilmi, että oikeudet on hankittu tavanomaista pitemmäksi ajaksi ja pyritty siten kiertämään lain henkeä. Päättäessään, onko kyse tavanomaista pitemmästä ajasta, ITC tarkastelee lähetysaikaoikeuksien kestoaikaa aiemmin järjestettyjen samojen tai vastaavien tapahtumien yhteydessä. Tässä yhteydessä otetaan huomioon myös ulkomaisille lähetystoiminnan harjoittajille myönnettyjen ulkomaisten lähetysoikeuksien kesto. 17. Liitteen 1 B-ryhmässä lueteltujen tapahtumien kohdalla ITC antaa luvan yksinoikeudella lähetettävään suoraan tv-lähetykseen jompaankumpaan palveluluokkaan kuuluvan palvelun (ensimmäinen palvelu) tarjoajalle, jos riittävällä tavalla on järjestetty, että myös toiseen palveluluokkaan kuuluvan palvelun (toinen palvelu) tarjoaja pystyy tarjoamaan vaihtoehtoisen lähetyksen. ITC:n riittävillä järjestetyille asettama vähimmäisvaatimus on, että toinen palvelu on hankkinut lähetysoikeudet leikattuihin kohokohtiin tai nauhoitettuun lähetykseen, joka kattaa vähintään 10 prosenttia tapahtuman (tai tapahtumaan kulloisenakin päivänä kuuluvan ottelun) aikataulunmukaisesta kestosta tai vähintään 30 minuuttia tunnin tai pitempään kestävästä tapahtumasta (tai tapahtumaan kulloisenakin päivänä kuuluvasta ottelusta). Minimivaatimuksena pidetään pitempää näistä vaihtoehdoista. Jos televisioitava tapahtuma koostuu yhtaikaisesti järjestettävistä osista, tapahtuman aikataulunmukaisen keston katsotaan alkavan päivän ensimmäisen osatapahtuman alussa ja päättyvän saman päivän viimeisen osatapahtuman päättyessä. Toisen palvelun tarjoajalla on oltava toimitukselliset oikeudet tapahtuman kohokohtien tai nauhoitetun lähetyksen sisältöön ja lähetyshetkeen. Näitä oikeuksia voidaan kuitenkin rajoittaa siten, että toisen palvelun tarjoaja saa aloittaa kohokohtia sisältävän tai nauhoitetun lähetyksen vasta tietyn ajan kuluttua tapahtuman (tai tapahtumaan kulloisenakin päivänä kuuluvan ottelun) aikataulunmukaisesta päättymisestä. Maksimissaan tämä aika voidaan määrätä seuraavasti: >TAULUKON PAIKKA> 18. Edellisen lisäksi edellytetään, että oikeudet tapahtuman suoraan radiointiin on hankkinut jokin koko maassa kuultavissa oleva radioasema tai sellainen organisaatio, joka tuottaa urheiluohjelmia valtakunnallisen (tai lähes valtakunnallisen) verkon muodostaville radioasemille. 19. Joissain tapauksissa toisen palvelun tarjoaja ei pysty tai halua tarjota riittävää tai minkäänlaista vaihtoehtoista lähetystä. Silloin ITC harkitsee, voiko se myöntää lupaa yksinoikeudella lähetettävään suoraan lähetykseen ilman vaihtoehtoista lähetystä. Tässä se soveltaa samoja tai vastaavia kriteerejä kuin kohdissa 12-16 on esitetty. Olosuhteet joissa rangaistuksia ei välttämättä määrätä 20. Lain 104 pykälän mukaisesti ITC:n on selostettava myös niitä seikkoja, jotka se ottaa huomioon selvittäessään, olisiko kohtuutonta odottaa televisio-ohjelman tarjoajan noudattavan luetteloitujen tapahtumien suoran televisioinnin rajoituksia ja olisiko tarjoajalle määrättävä noudattamatta jättämisestä rangaistus. Koska lähetysoikeuksien tarjoamiseen, myyntiin ja ostamiseen on yleensä käytettävissä paljon aikaa, olosuhteet ovat ITC:n mukaan erittäin harvoin sellaiset, että olisi kohtuullista, että lähetystoiminnan harjoittaja televisioi tapahtuman ainoana palveluntarjoajana ilman ITC:n lupaa. Jos lähetystoiminnan harjoittaja televisioi luetteloiden tapahtuman suorana lähetyksenä ilman ITC:n lupaa ja jos tämä televisiointi rikkoo 101 pykälän 1 momentin säänöksiä vastaan, lähetystoiminnan harjoittajan on osoitettava ITC:lle, että lähetysoikeuksien saatavilletulon ja tapahtuman välinen aika oli liian lyhyt luvan hankkimiseen tai että hän uskoi virheellisen tiedon perusteella noudattaneensa säännöksiä. Viimeksi mainitussa tapauksessa lähetystoiminnan harjoittajan on kuitenkin osoitettava ITC:lle ryhtyneensä kaikkiin kohtuulllisina pidettäviin toimiin selvittääkseen, että myös toiseen palveluluokkaan kuuluva palveluntarjoaja oli hankkinut lähetysoikeudet. Luvanhakumenettely 21. Hakemus ITC:n luvan saamiseksi luetteloidun tapahtuman suoraan televisiointiin yksinoikeudella on tehtävä kirjallisesti ja toimitettava ITC:n sihteeristöön. Siihen on liitettävä kaikki hakemuksen syyt ja perustelut sekä sitä tukevat tiedot. Hakemus on syytä tehdä hyvissä ajoin ennen tapahtumaa (vähintään 3 kuukautta aiemmin, mikäli mahdollista), jotta ITC:lle jää riittävästi aikaa päättää luvan myöntämisestä. ITC aloittaa hakemuksen käsittelyn tavallisesti laatimalla julkisen ilmoituksen, jossa pyydetään kaikkia toiseen palveluluokkaan kuin hakija kuuluvia lähetystoiminnan harjoittajia taikka lähetysoikeuksien haltijoita ja muita kiinnostuneita esittämään kommenttinsa hakemuksesta. Saamiensa vastausten ja omien tutkimustensa perusteella ITC voi pyytää hakijaa toimittamaan kirjallisia lisätietoja tai tapaamaan ITC:n edustajia. 22. Lähetystoiminnan harjoittajien on hyvä huomata, että B-ryhmän tapahtumien suoraan televisiointiin yksinoikeudella tarvitaan lain mukaan ITC:n lupaa myös silloin, kun näiden ohjeiden kohdissa 17 ja 18 asetetut vähimmäisvaatimukset täyttyvät. Tällaisissa tapauksissa lupa myönnetään tosin automaattisesti. 23. ITC antaa lupahakemukseen vastauksen mahdollisimman pian. Se julkaisee päätöksensä ja niiden perustelut - kuitenkin niin, että osapuolten lakisääteinen oikeus luottamuksellisuuteen otetaan huomioon. [...] Tammikuussa 2000 Liite 1 YHDISTYNEEN KUNINGASKUNNAN LUETTELOIMAT URHEILUTAPAHTUMAT A-RYHMÄ Olympialaiset Jalkapalloilun MM-lopputurnaus FA-cupin loppuottelu Skotlannin FA-cupin loppuottelu (Skotlannissa) The Grand National -hevoskilpailut The Derby -hevoskilpailut Wimbledonin tennisturnauksen loppuottelut Jalkapalloilun EM-lopputurnaus The Rugby League Challenge Cupin loppuottelu (*) Rugbyn MM-loppuottelu (*) B-RYHMÄ Englannissa pelattavat kansainväliset krikettiottelut Muut kuin loppuottelut Wimbledonin tennisturnauksessa Kaikki muut rugbyn MM-lopputurnauksen ottelut (*) Six Nations -rugbyturnauksen ottelut, joissa on mukana brittiläinen jouhhue (*) Kansainyhteisön kisat (The Commonwealth Games) Yleisurheilun MM-kisat Kriketin MM-kisat: loppuottelu, välieräottelut sekä ottelut, joissa on mukana brittiläinen joukkue (*) Ryder Cup-golfturnaus (*) Avoimet golf-mestaruuskisat (*) HUOM. Rajoituksia sovelletaan 1. lokakuuta 1996 jälkeen hankittuihin oikeuksiin paitsi tähdellä (*) merkityissä tapahtumissa, joiden osalta määräaika on 25. marraskuuta 1997. Liite 2 LUETTELO TV-PALVELUISTA, JOTKA TÄYTTÄVÄT VUODEN 2000 TELEVISIOASETUKSISSA ASETETUT EDELLYTYKSET CHANNEL 3 (ITV) CHANNEL 4 BBC 1 BBC 2 [Ministerin kirjallinen vastaus kansanedustaja Hugh Baileyn kysymykseen, 25.11.1997] KULTTUURI, VIESTINTÄ JA URHEILU Urheilulähetykset Edustaja Bayley: Miten kulttuuri-, viestintä- ja urheiluministeri on edistynyt vuoden 1996 Broadcasting Actin IV osan mukaisesti luetteloitujen urheilutapahtumien luettelon tarkistamisessa? Voiko ministeri antaa asiasta lausunnon? [17935] Ministeri Smith: Olen kuullut asiaan liittyviä tahoja niistä periaatteista, joiden mukaisesti luettelointi olisi tehtävä, ja julkistan tänään joukon kriteerejä, joiden toivon tekevän prosessista avoimemman. Olen lisäksi nimittänyt neuvoa-antava ryhmän, joka koostuu urheilusta, tv- ja radiotoiminnasta sekä asiaan liittyvistä poliittisista kysymyksistä perillä olevista henkilöistä. Ryhmässä on seuraavat jäsenet: Lord Gordon of Strathblane (puheenjohtaja) Alastair Burt Jack Charlton Steve Cram Kansanedustaja Kate Hoey Michael Parkinson Clive Sherling Professori David Wallace. Olen pyytänyt ryhmää pohtimaan julkaistujen kriteerien valossa seuraavia kysymyksiä: a) Pitäisikö luettelosta poistaa tapahtumia tai niiden osia? b) Pitäisikö luetteloon lisätä muita tärkeitä urheilutapahtumia? Luettelon tarkistamisen aluksi järjestetään muodolliset kuulemiset tällä hetkellä luetteloitujen tapahtumien sekä eräiden muiden tärkeiden urheilutapahtumien oikeuksien haltijoiden kanssa, kuten vuoden 1996 laissa edellytetään. Heidän lausuntonsa toimitetaan neuvoa-antavalle ryhmälle. Kuulemismenettelyn piiriin kuuluvat seuraavien tapahtumien oikeuksien haltijat: Luetteloon tällä hetkellä kuuluvat tapahtumat Olympialaiset Jalkapalloilun MM-lopputurnaus FA-cupin loppuottelu Skotlannin FA-cupin loppuottelu (luetteloitu vain Skotlannissa) Kansainväliset krikettiottelut, joissa Englanti on mukana Wimbledonin tennisturnaus (tällä hetkellä luetteloitu vain loppuotteluviikonloppu) The Grand National-hevoskilpailut The Derby-hevoskilpailut Muut tärkeät urheilutapahtumat Kriketin MM-kisat Rugby MM-kisat Jalkapalloilun EM-kisat Kansainyhteisön kisat Yleisurheilun MM-kisat Britannian Grand Prix Six Nations-rugbyturnaus Golfin avoimet mestaruuskisat Ryder Cup-golfturnaus. Neuvoa-antava ryhmä voi pyytää, että tarkistuksessa käsitellään muitakin tapahtumia, jolloin kuullaan myös niiden oikeuksien haltijoita. Ryhmä aloittaa työnsä heti, ja uskon sen toimittavan suosituksensa minulle ennen pääsiäistä. Päätän sen jälkeen nykyiseen luetteloon mahdollisesti tehtävistä muutoksista. [Otteita kulttuuri-, viestintä- ja urheiluministeriön 25. marraskuuta 1997 antamasta tiedotteesta] [...] 3. Tarkasteluryhmä käyttää pohdinnoissaan seuraavia kriteerejä: Ohjeita keskeisten urheilutapahtumien luettelointiin Harkitessaan jonkin tapahtuman sisällyttämistä luetteloon ministerin on kuultava tv- ja radiotoiminnan sääntelyviranomaisia sekä kyseisen tapahtumien oikeuksien haltijoita. Seuraavassa esitetään ne tekijät, jotka ministeri ottaa huomioon päättäessään, olisiko jokin tapahtuma luetteloitava. Jotta tapahtuma voitaisiin luetteloida, sen on täytettävä seuraava pääkriteeri: - Tapahtuma herättää erityistä valtakunnallista kiinnostusta ja sillä on merkitystä muillekin kuin niille, jotka säännöllisesti seuraavat kyseistä urheilulajia, tapahtuma yhdistää kansakuntaa, ja kansan keskuudessa sitä pidetään merkkitapauksena, jonka ajankohta on yleisesti tiedossa. Tällainen tapahtuma kuuluu todennäköisesti yhteen tai molempiin seuraavista kategorioista - Se on erityisen merkittävä kansallinen tai kansainvälinen tapahtuma kyseisen urheilulajin piirissä. - Siihen osallistuu kyseisen lajin maajoukkue tai maataan edustavia urheilijoita. Jos tapahtuma täyttää pääkriteerin, sen sisällyttämistä luetteloon todennäköisesti harkitaan, vaikkei luettelointi olekaan automaattista. Luetteloinnin todennäköisyys kasvaa, jos tapahtumalla on sitä tukevia erityispiirteitä, esimerkiksi seuraavia: - Tapahtuma saavuttaa todennäköisesti laajan tv-katsojakunnan. - Tapahtumaa on tavattu esittää suorana lähetyksenä maksuttomassa televisiossa. Harkitessaan tällaisen tapahtuman sisällyttämistä luetteloon ministeri ottaa huomioon myös muita tekijöitä, jotka vaikuttavat urheilulajille, tv-yhtiöille ja katselijoille koituviin kustannuksiin ja hyötyyn. Tällaisia tekijöitä ovat mm. seuraavat: - Onko tapahtuman täysi esittäminen suorana lähetyksenä yleisellä tv-kanavalla käytännössä toteutettavissa? Pitkiä tapahtumia - esim. pitkän pelikauden aikana useita otteluja sisältäviä mestaruuskilpailuja - ei tavallisesti sisällytetä luetteloon kokonaisuudessaan. - Vähentääkö luettelointi urheilulajin todellisia tai potentiaalisia tuloja? Vähentääkö tulojen pieneneminen investointeja, joilla pyritään lisäämään osallistumista, parantamaan suorituksia tai rakentamaan turvallisia tiloja? - Miten luettelointi todennäköisesti vaikuttaa tv-viestintämarkkinoihin - esim. tuleviin urheilulähetysinvestointeihin, kilpailuun ja julkisten tv-asemien asemaan? - Onko sopivin järjestelyin varmistettu, että kaikki katselijat voivat seurata tapahtumaa siitä laadittavien kohokohtalähetysten, nauhoitettujen lähetysten tai radiolähetysten kautta? Harkitessaan tapahtumien sisällyttämistä luetteloon ministeri tarkastelee näiden muiden tekijöiden vaikutusta kokonaisuutena. Yksikään tekijä ei yksinään ole peruste luetteloinnille, eikä yhden kriteerin jääminen täyttymättä estä harkinnan jatkamista. 4. Ministeri antoi lausuntonsa kirjallisessa vastauksessaan kansanedustaja Hugh Bayleyn (City of York) kysymykseen. [Kirjallinen vastaus kansanedustaja Gareth R. Thomasin kysymykseen, 25.6.1998] KULTTUURI, VIESTINTÄ JA URHEILU Luetteloidut urheilutapahtumat Edustaja Gareth R. Thomas: Voiko kulttuuri-, viestintä- ja urheiluministeri antaa lausunnon vuoden 1996 Broadcasting Actin IV osan mukaisesti luetteloitujen merkittävien tapahtumien luettelon tarkistamisen tuloksista? [47969] Ministeri Chris Smith: Olen nyt saanut luettelon tarkistamisen valmiiksi. Tarkistus perustui viime vuonna julkistamiini kriteereihin. Järjestin kriteereihin kuuluvista kysymyksistä laajat kuulemiset ja tarkastelin perusteellisesti saamiani lukuisia esityksiä. Olen hyväksynyt ne pääperiaatteet, jotka Lord Gordon of Strathblanen johdolla toiminut neuvoa-antava ryhmä raportissaan esitti. Tarkistan vuoden 1996 Broadcasting Actin IV osan mukaisesti luetteloitujen tapahtumien luetteloa. Tarkistus tulee voimaan heti. Seuraavassa esitettävät tapahtumat säilytetään luettelossa, ja niiden osalta on järjestettävä mahdollisuus suoraan televisiointiin maksuttomia maanpäällistä lähetystapaa käyttäviä televisiopalveluja tarjoaville lähetystoiminnan harjoittajille (vuoden 1996 laissa tarkoitettuun luokkaan A kuuluville lähetystoiminnan harjoittajille): Olympialaiset Jalkapalloilun MM-lopputurnaus FA-cupin loppuottelu Skotlannin FA-cupin loppuottelu (Skotlannissa) The Grand National-hevoskilpailut The Derby-hevoskilpailut Wimbledonin tennisturnauksen loppuottelut Luetteloon lisätään samoin edellytyksin seuraavat tapahtumat: Jalkapalloilun EM-lopputurnaus The Rugby League Challenge Cupin loppuottelu Rugbyn MM-loppuottelu Tutkittuani tarkoin neuvoa-antavan ryhmän suosituksia päädyin toteamaan, että myös eräät jalkapalloilun MM- ja EM-turnausten karsintakierrosten ottelut täyttävät luettelointikriteerit. Pidän tärkeänä, että näiden kierosten ratkaisevat ottelut ovat kaikkien katsojien nähtävissä, ja sen vuoksi aion tavoitella koko Euroopan kattavia järjestelyjä, joilla taataan, että katsojat voivat maksutta seurata suoraa televisiointia näiden kisojen ratkaisevista otteluista. Lisäksi sisällytän luetteloon eräitä muita tapahtumia toisin edellytyksin. Olen suositellut riippumattomalle televisiokomissiolle (Independant Television Commission, ITC), että suoran tv-lähetyksen esittäminen voitaisiin sallia yksinoikeudella (laissa tarkoitettuun) luokkaan B kuuluville lähetystoiminnan harjoittajille, kunhan on riittävällä tavalla järjestetty vaihtoehtoinen lähetys luokkaan A kuuluvan lähetystoiminnan harjoittajan kautta. Olen pyytänyt ITC:tä harkitsemaan vähimmäisstandardin asettamista riittävälle vaihtoehtoiselle lähetykselle, johon kuuluisi jossain keskinäisessa suhteessa nauhoitettua lähetystä koko tapahtumasta, kohokohtia ja suoraa radiointia. Tällä edellytyksellä luetteloon lisätään seuraavat rapahtumat: Englannissa pelattavat kansainväliset krikettiottelut Muut kuin loppuottelut Wimbledonin tennisturnauksessa Kaikki muut rugbyn MM-lopputurnauksen ottelut Six Nations -rugbyturnauksen ottelut, joissa on mukana brittiläinen joukkue Kansainyhteisön kisat (The Commonwealth Games) Yleisurheilun MM-kisat Kriketin MM-kisat: loppuottelu, välieräottelut sekä ottelut, joissa on mukana brittiläinen joukkue Ryder Cup-golfturnaus Avoimet golf-mestaruuskisat. >TAULUKON PAIKKA> (1) Vahvistettu luettelo sisältää joitakin asiasisältöä koskevia korjauksia aiempiin julkaisuihin jäsenvaltioiden toteuttamista toimista. Lisäksi se sisältää Italian toimenpiteitä koskevan oikaistun version, jolla korvataan virallisessa lehdessä (EYVL C 277, 30.9.1999) julkaistu teksti. (2) EYVL L 298, 17.10.1989, s. 23. (3) EYVL L 202, 30.7.1997, s. 60. (4) Ainoastaan tanskankielinen teksti on todistusvoimainen. (5) EYVL L 298, 17.10.1989, s. 23. (6) EYVL L 202, 30.7.1997, s. 60. (7) Ainoastaan italiankielinen teksti on todistusvoimainen. (8) EYVL L 298, 17.10.1989, s. 23. (9) EYVL L 202, 30.7.1997, s. 60. (10) Ainoastaan saksankielinen teksti on todistusvoimainen. (11) EYVL L 298, 17.10.1989, s. 23. (12) EYVL L 202, 30.7.1997, s. 60. (13) Voimaantulo 1. huhtikuuta 2000 mennessä. (14) Ainoastaan englanninkielinen teksti on todistusvoimainen. (15) EYVL L 298, 17.10.1989, s. 23 (16) EYVL L 202, 30.7.1997, s. 60 (17) S.I. 1997/1174. (18) 1972, 68 luku. Euroopan yhteisöjä koskevan lain (European Communities Act) 1 pykälän 2 momenttia on muutettu vuoden 1993 Euroopan talousaluetta koskevan lain (European Economic Area Act 1993) 1 pykälällä. Sen nojalla voidaan Euroopan yhteisöjä koskevan lain 2 pykälän 2 momentin mukaisesti antaa asetuksia, joilla pannaan täytäntöön ne velvoitteet, joita Yhdistyneelle kuningaskunnalle asetetaan tai aiheutuu Euroopan talousalueesta Portossa 2. toukokuuta 1992 tehdyn sopimuksen (Cm 2073) ja kyseisen sopimuksen mukauttamisesta Brysselissä 17. maaliskuuta 1993 tehdyn pöytäkirjan (Cm 2183) vuoksi. (19) 1996, 55 luku